Miškov, Juraj, poslanec NR SR (2014-09-16):
Príjemný podvečer. Vážená pani predsedajúca, vážený pán minister, ctení kolegovia poslanci, niekedy nie je dobré nechávať si vystúpenie úplne na záver, pretože mnoho z toho, čo by som chcel povedať, už povedali moji kolegovia predrečníci. Ale povenujem sa možno iba jednej veci, ktorá tu málo odznieva, možno aby som aj uviedol na pravú mieru slová pána ministra ohľadne procesu prijímania tohto zákona. Takže návrh zákona, ktorým sa mení a dopĺňa zákon č. 595/2003 Z. z. o dani z príjmov mal veľmi zaujímavé medzirezortné pripomienkové konanie. Celkový počet vznesených pripomienok k tomuto návrhu ministerstva financií bol 611, z toho zásadných bolo 283 pripomienok. Takéto obrovské množstvo pripomienok samo osebe je veľakrát dostatočným dôvodom predkladateľa na stiahnutie predmetného návrhu a otvorenie rokovaní o podobe novely. Ale, ako sme si už pri vláde jednej strany zvykli, namiesto otvoreného a konštruktívneho dialógu uprednostní silu. Preto sa zrejme ani pán minister veľmi nebabral s kritikmi a návrh zákona s počtom 373 neakceptovaných pripomienok a z toho, pozor, 206 zásadných, teda takých, pri ktorých rozpor nebol odstránený ani po rozporových konaniach, predložil na vládu. A vláda tento návrh schválila. Vážené dámy a páni, ja neviem, či si niekto z vás vôbec pozrel pripomienkové konanie, pretože tie pripomienky, ktoré obsahuje tento materiál, ktorý som si nechal pripraviť a vytlačiť, má 300 strán, 300 strán závažných pripomienok. Z toho množstvo zásadných pripomienok nebolo akceptovaných. Nejde iba o pripomienky profesionálnych zamestnávateľských zväzov a združení, z čoho napríklad RÚZ vzniesla 39 zásadných pripomienok alebo Klub 500, ktorý je inak mimoriadne naklonený tejto vláde, vzniesol 27 zásadných pripomienok. Ale mnohé zásadné pripomienky k nemu vzniesli aj ústredné orgány štátnej správy ako napríklad ministerstvo hospodárstva, takisto ich zásadná pripomienka nebola akceptovaná, alebo Národná banka Slovenska. Ja by som možno teraz veľmi rád odovzdal pánovi ministrovi ešte raz to pripomienkové konanie, pretože neviem, či ho pán minister čítal alebo ho čítali jeho úradníci, ktorí sa týchto rozporových jednaní zúčastňovali. Ale naozaj to veľké množstvo pripomienok, ktoré sú skutočne lucídne a majú zmysel, nebolo v rámci rozporového konania vôbec, ale vôbec akceptovaných. Čiže mojou snahou a snahou tohto vystúpenia ani nie je poukázať na môj vecný nesúhlas s niektorými predkladanými opatreniami, pretože to už urobili mnohí predo mnou, ale poukázať na spôsob, ako sa prijímajú zákony v tejto poslaneckej snemovni, aké nekvalitné zákony vláda predkladá do poslaneckej snemovne. A poslanci vládnou väčšinou tieto zákony schvaľujú. Tieto zákony sa stávajú záväznou legislatívou, ktorá ovplyvňuje nielen podnikateľské prostredie na Slovensku, ale závažným spôsobom ovplyvňuje aj život všetkých občanov tejto krajiny. Ale aby som iba nekritizoval, chcel by som predložiť aj jedno konštruktívne riešenie. Takže neviem, či to tu odznelo alebo neodznelo, ale chcel by som predložiť procedurálny návrh, aby sme vrátili zákon na prepracovanie predkladateľovi. V prípade, pán spravodajca, že teda takýto procedurálny návrh už bol, tak by som navrhoval nepokračovať ďalej v rokovaní o predloženom návrhu zákona. Ďakujem veľmi pekne.